ଦୁର୍ନୀତିଗ୍ରସ୍ତ ଓଏଏସ ଅଧିକାରୀ ଓ ତଳିଆ କର୍ମଚାରୀଙ୍କୁ ସରକାର ଦେଉଛନ୍ତି ବାଧ୍ୟତାମୂଳକ ଅବସର, ହେଲେ ଆଇଏଏସଙ୍କ କ୍ଷେତ୍ରରେ ହେବକି ଏମିତି କାର୍ଯ୍ୟାନୁଷ୍ଠାନ ବୋଲି ଉଠିଲା ପ୍ରଶ୍ନ... - Prameya News7\nଦୁର୍ନୀତିଗ୍ରସ୍ତ ଓଏଏସ ଅଧିକାରୀ ଓ ତଳିଆ କର୍ମଚାରୀଙ୍କୁ ସରକାର ଦେଉଛନ୍ତି ବାଧ୍ୟତାମୂଳକ ଅବସର, ହେଲେ ଆଇଏଏସଙ୍କ କ୍ଷେତ୍ରରେ ହେବକି ଏମିତି କାର୍ଯ୍ୟାନୁଷ୍ଠାନ ବୋଲି ଉଠିଲା ପ୍ରଶ୍ନ...\n5/10/2019 at 6:53 PM\nଭୁବନେଶ୍ବର୫|୧୦ଃ ଓଏଏସ ଓ ଅନ୍ୟ ତଳସ୍ତର ଦୁର୍ନୀତିଗ୍ରସ୍ତ ଅଧିକାରୀଙ୍କ ଉପରେ ତ ଖଣ୍ଡା ବୁଲିଲା । ହେଲେ ଦୁର୍ନୀତିଗ୍ରସ୍ତ ଆଇଏଏସ ଓ ଆଇପିଏସ୍ ଅଧିକାରୀଙ୍କୁ କଣ ସମାନ ନିୟମରେ ବିଦା କରିପାରିବେ କି ସରକାର । କାଲି ୫ ଅଧିକାରୀଙ୍କୁ ବିଦା କରିବାପରେ ଏଭଳି ପ୍ରଶ୍ନ ଉଠାଇଛନ୍ତି ବିରୋଧୀ । କହିଛନ୍ତି ଏମିତି କରି ଶୁଖିଲାରେ ସରକାର ବାହାସ୍ଫୋଟ ମାରୁଛନ୍ତି ।\nଦୁର୍ନୀତିଗ୍ରସ୍ତ ଆଇଏଏସ - ଆଇପିଏସ୍ ଙ୍କ ଉପରେ ହେବ କି କାର୍ଯ୍ୟାନୁଷ୍ଠାନ ? ଦୁର୍ନୀତିଗ୍ରସ୍ତ ହେଲେ ଗୁଡ୍ ବୁକ୍ ରେ ଥିବା ବଡବାଙ୍କୁ ଉପରେ କଣ ବୁଲି ପାରିବ ଜୋର ଜବରଦସ୍ତ ଅବସର ଖଣ୍ଡା ? ନିକମା ଓ ଦୁର୍ନୀତିଗ୍ରସ୍ତ ଅଫିସରଙ୍କ ପ୍ରତି ଜିରୋ ଟଲେରାନ୍ସ ନୀତି ଆପଣେଇ ସରକାର ୫ଜଣ ଅଧିକାରୀଙ୍କୁ ଜବରଦସ୍ତ ଚାକିରିରୁ ବିଦାକରିବା ପରେ ଏଭଳି ପ୍ରଶ୍ନ ଆସିଛି ସାମ୍ନାକୁ ।\nକାରଣ ଉଚ୍ଚ ପଦରେ ଥିବା ବହୁ ବଡବାବୁଙ୍କ ନାଁରେ ବି ଦୁର୍ନୀତି ମାମଲା ଖୁନ୍ଦି ହୋଇ ରହିଛି । ବିଗତ ଦିନରେ ଯେଉଁ ଆଇଏଏସ ଓ ଆଇପିଏସ୍ ଅଧିକାରୀଙ୍କ ନାଁରେ ବଡବଡ ଦୁର୍ନୀତି ଅଭିଯୋଗ ଆସିଛି ଏବଂ ଭିଜିଲାନ୍ସ ଖୋଳତାଡ କରିଛି ସେମାନଙ୍କୁ କଣ ହାତ ମାରିପାରିବେ ସରକାର ? ଦୁର୍ନୀତିକରି ବି ଯେଉଁ ଅଫିସର ଏବେ ସରକାରଙ୍କ ଗୁଡ୍ ବୁକ୍ ରେ ଅଛନ୍ତି ସେମାନଙ୍କୁ ସରକାର ବିଦା କରିବାର ସାହାସ ଜୁଟାଇପାରିବେ କି ? ଖୋଦ୍ ସରକାରୀ ଚାକିରିରେ ବଡବଡ ପଦରେ ଥାଇ ଅବସର ନେଇଥିବା ପ୍ରଶାସକ ବି ସରକାରୀ କାର୍ଯ୍ୟାନୁଷ୍ଠାକୁ ନେଇ ସନ୍ଦେହ କରିଛନ୍ତି ।\nନବୀନ ସରକାର ଅମଳରେ ଖଣିଠାରୁ ଆରମ୍ଭ କରି ପାଣି, ବିଜୁଳି, ଦୁଗ୍ଧ, ଜମି ଦୁର୍ନୀତି, ଚିଟଫଣ୍ଡ ଦୁର୍ନୀତି ଆଦି ବଡବଡ ସ୍କାମରେ ଫସିଛନ୍ତି ବହୁ ବଡବଡ ମୁଣ୍ଡ । ଏହି ତାଲିକାରେ ଆଇଏଏସ ଠାରୁ ଆଇପିଏସ୍ ଅଧିକାରୀ ଏବଂ ମନ୍ତ୍ରୀଙ୍କ ପର୍ଯ୍ୟନ୍ତ ନାଁ ରହିଛି । ହେଲେ ଏମାନଙ୍କ ବିରୋଧରେ ସରକାର କାର୍ଯ୍ୟାନୁଷ୍ଠାନ ନେବାକୁ ସାହାସ ଜୁଟାଇପାରି ନାହାଁନ୍ତି ।\nବିରୋଧୀଙ୍କ ଅଭିଯୋଗ, ନିଜେ ସରକାର ଯେଉଁଠି ଦୁର୍ନୀତିର ପାହାଡ ଉପରେ ଠିଆ ହୋଇଛନ୍ତି ସେଠି କିଛି ତଳିଆ ଅଫିସରଙ୍କ ବିରୋଧରେ କାର୍ଯ୍ୟାନୁଷ୍ଠାନ କେବଳ ଲୋକଦେଖାଣିଆ । ବିଜେଡିର ଯୁକ୍ତି, ସରକାର ୫ମ ଥର କ୍ଷମତାକୁ ଆସିବା ପରେ ଏକ ପ୍ରକ୍ରିୟା ଆରମ୍ଭ କରିଛନ୍ତି ବ୍ୟବସ୍ଥାରେ ସ୍ବଛତା ଆଣିବାକୁ । ଯେଉଁମାନଙ୍କ ପାଇଁ ସାଧାରଣ ଲୋକ ସରକାରୀ ସୁବିଧାରୁ ବଞ୍ଚିତ ହେଉଛନ୍ତି ସେଭଳି ଅଧିକାରୀଙ୍କ ବିରୋଧରେ ଆକ୍ସନ ନେଇ ନବୀନ ଉଦାହରଣ ସୃଷ୍ଟି କରିଛନ୍ତି ।\nନବୀନ ଏଥର ପୁଣି କ୍ଷମତାକୁ ଫେରିବା ପରେ 5-T କାର୍ଯ୍ୟକ୍ରମକୁ ସବୁ ସ୍ତରରେ ବହୁଳ ବ୍ୟବହାର ପାଇଁ ପ୍ରୟାସ କରୁଛନ୍ତି । ସେଥିରେ ଟ୍ରାନସପାରେନ୍ସି ବା ସରକାରୀ ବ୍ୟବସ୍ଥାରେ ସ୍ବଛତା ପାଇଁ ଗୁରୁତ୍ବ ଦିଆଯାଉଛି । ଏହାର ଫଳ ସ୍ବରୂପ ଦୁର୍ନୀତିଗ୍ରସ୍ତ ଓ ନିକମା କର୍ମଚାରୀଙ୍କୁ ଦିଆଯାଉଛି ଚାକିରୁରୁ ବଳପୂର୍ବକ ରିଟାୟରମେଣ୍ଟ । ତେବେ ସବୁ ଦୁର୍ନୀତିଗ୍ରସ୍ତଙ୍କ ନିକଟରେ ସରକାର ପହଞ୍ଚି ପାରିବେ କି ନାହିଁ ସେନେଇ ରହିଛି ସନ୍ଦେହ ।
